Нашао се на ширем списку играча за Светско првенство 2010. у Турској, почео припреме, али као и претходне године одлуком Ивковића није уврштен међу коначних 12. Није се нашао на списку играча за Европско првенство 2011. у Литванији, али је током лета 2012. заиграо за национални тим у квалификацијама за Европско првенство 2013. у Словенији. Због повреде је отказао позив селектору Ивковићу за Европско првенство у Словенији. Иста ситуација је била и наредног лета, када је због повреде отказао позив новом селектору Александру Ђорђевићу за Светско првенство 2014. у Шпанији. Наредне године се одазвао, и потом нашао на коначном списку селектора Ђорђевића за Европско првенство 2015. које је одржано у Француској, Хрватској, Немачкој и Летонији. Србија је на овом Европском првенству стигла до полуфинала где је поражена од Литваније, а потом је изгубила и у мечу за треће место од Француске. Ерцег је на девет одиграних утакмица бележио просечно 8,3 поена и 2,6 скока по мечу.